I eftermiddag ventes politikerne i Aarhus at træffe den endelige beslutning om et forbud mod kønsopdelt svømning i kommunens svømmehaller. Et tilbud, der ellers hidtil har været en succes i Gellerupbadet.

Det mulige forbud mod kønsopdelt svømning har skabt stor debat og delt byrådet, men der tegner sig dog et flertal for et forbud forud for eftermiddagens byrådsmøde.

Det forventes, at der vil blive demonstreret i Aarhus, når byrådsmødet går i gang. Arrangørerne bag, ”Kvindesvømningens Venner i Gellerupbadet”, har opfordret demonstranterne til at iføre sig de såkaldte ”pussy-hatte”, som i USA er blevet symbol på modstanden mod den amerikanske præsident Donald Trump.

Det fortæller talsperson Elsebeth Fredriksen.

- Vi synes jo, man kan drage paralleller mellem Trump og Aarhus Byråd. Vi synes, den holdning, de har over for kvindesvømmerne i Gellerup, er ret kvindefjendsk, siger hun.

Læs også : Aarhus udskyder sag om kønsopdelt svømning

Også Institut for Menneskerettigheder er kritikere af forslaget og truer med at klage til Ligebehandlingsnævnet, hvis de aarhusianske byrødder vedtager forslaget i eftermiddag.